PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/050	Bratislava 23. novembra 2011	

Protimonopolný úrad Slovenskej republiky, odbor koncentrácií v správnom konaní vedenom pod č. 0027/OK/2011 začatom dňa 28.09.2011 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA prostredníctvom splnomocneného zástupcu Squire Sanders s.r.o. so sídlom Zochova 5, 811 03 Bratislava, Slovenská republika, vo veci koncentrácie podnikateľov Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA a THC Holdings, Inc. so sídlom 36 Discovery, Suite 170, Irvine, CA 92618, USA

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy a plánu zlúčenia zo dňa 24.08.2011 uzatvorenej medzi spoločnosťami Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA (materská spoločnosť), AMS Acquisition Corp., I, so sídlom Corporation Trust Center, 1209 Orange Street, Wilmington, Delaware  19801, USA (zlučovaná dcérska spoločnosť) ako kupujúcimi a podnikateľom THC Holdings, Inc., so sídlom 36 Discovery, Suite 170, Irvine, CA 92618, USA (nadobúdaná spoločnosť), WP Wireless Representative, LLC so sídlom Corporation Trust Center, 1209 Orange Street, Wilmington, Delaware  19801, USA (zástupca držiteľov cenných papierov) a Warburg Pincus Private Equity IX, L.P., so sídlom 450 Lexington Avenue, New York, NY 10017, USA (predávajúci) na strane druhej, v dôsledku čoho dôjde k získaniu výlučnej priamej kontroly podnikateľom Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA nad podnikom podnikateľa THC Holdings, Inc. so sídlom 36 Discovery, Suite 170, Irvine, CA 92618, USA.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 21.09.2011 doručené listom zaevidovaným pod č. 3636/2011 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA (ďalej len „Jabil“) prostredníctvom splnomocneného zástupcu advokátskej kancelárie Squire Sanders s.r.o. so sídlom Zochova 5, 811 03 Bratislava, Slovenská republika v mene ktorého koná na základe substitučnej plnej moci zo dňa 23. augusta 2011 Soňa Hekelová (ďalej len „právny zástupca“), oznamovala koncentráciu spočívajúcu v získaní priamej výlučnej kontroly podnikateľa Jabil nad podnikom podnikateľa THC Holdings, Inc. so sídlom 36 Discovery, Suite 170, Irvine, CA 92618, USA (ďalej len „THC“), na základe Zmluvy a plánu zlúčenia zo dňa 24.08.2011 uzatvorenej medzi spoločnosťami Jabil Circuit, Inc. so sídlom 10560 Dr Martin Luther King Jr St North, St Petersberg, FL 33716, USA (Materská spoločnosť), AMS Acquisition Corp., I, so sídlom Corporation Trust Center, 1209 Orange Street, Wilmington, Delaware  19801, USA (Zlučovaná dcérska spoločnosť) ako kupujúcimi a podnikateľom THC Holdings, Inc., so sídlom 36 Discovery, Suite 170, Irvine, CA 92618, USA (Spoločnosť), WP Wireless Representative, LLC so sídlom Corporation Trust Center, 1209 Orange Street, Wilmington, Delaware  19801, USA (Zástupca držiteľov cenných papierov) a Warburg Pincus Private Equity IX, L.P., so sídlom 450 Lexington Avenue, New York, NY 10017, USA (Významný akcionár) na strane druhej (ďalej len „Zmluva“).

2.	Na základe tohto oznámenia sa začalo dňa 21.09.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, vedené pod číslom 0027/OK/2011, o čom úrad informoval oznamovateľov koncentrácie listom č. 3735/PMÚ SR/2011 zo dňa 28.09.2011. 

3.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom vyzval oznamovateľa koncentrácie na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

4.	Dňa 12.10.2011 bolo úradu listom č. 3918/2011, listom č. 3919/2011, a dňa 17.10.2011 listom č. 3990/2011 doručené doplnenie Oznámenia koncentrácie, čím sa predmetné Oznámenie koncentrácie stalo úplné, a teda dňom 18.10.2011 začala plynúť podľa § 11 zákona lehota 60 pracovných dní na vydanie rozhodnutia, o čom úrad informoval spoločnosť Jabil prostredníctvom právneho zástupcu listom č. 4004/PMÚ SR/2011 zo dňa 18.10.2011.

5.	Dňa 02.11.2011 účastníci koncentrácie predložili úradu doplňujúce informácie listom č.  4263/2011.

6.	Správny poplatok vo výške 3 319 eur podľa zákona č. 145/1995 Z.z. o správnych poplatkoch  v znení neskorších predpisov bol prevedený na účet úradu dňa 21.9.2011.

7.	Z podkladov a informácií predložených spoločnosťou Jabil v Oznámení koncentrácie vyplývajú nasledovné skutočnosti.

I.	Podnikatelia

8.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Jabil

9.	Spoločnosť Jabil je americkou spoločnosťou založenou podľa práva štátu Delaware, USA. Spoločnosť Jabil je kótovaná na newyorskej burze cenných papierov. 

10.	Jej predmet podnikania sa celosvetovo obmedzuje na poskytovanie elektronických výrobných služieb (ďalej len EMS) pre výrobcov pôvodných zariadení (ďalej len OEMs) podnikajúcich v rozmanitých priemyselných odvetviach vrátane automobilového priemyslu, počítačových technológií, ľahkého priemyslu, leteckého a kozmického priemyslu, telekomunikačného sektora, zdravotníctva a priemyselnej výroby. 

11.	EMS zahŕňajú celý rad služieb týkajúcich sa výroby elektronických výrobkov. Spoločnosť Jabil konkrétne ponúka rad služieb a riešení vo všetkých fázach životného cyklu výrobku - od návrhu výrobku, výberu a obstarania komponentov, návrhu prototypov, zabezpečenia parametrov výrobku a výroby, výroby, montáže, testovania a analýzy chýb, logistiky a distribúcie až po súvisiace ponákupné služby, akými sú napríklad opravy. Spoločnosť Jabil je tretím najväčším poskytovateľom EMS vo svete. 

12.	Spoločnosť Jabil vykonáva kontrolu nad viacerými spoločnosťami, ktorých zoznam je súčasťou spisového materiálu a tvorí predmet obchodného tajomstva spoločnosti Jabil. Spoločnosť Jabil nevykonáva kontrolu nad žiadnym subjektom so sídlom na území Slovenskej republiky a na území Slovenskej republiky pôsobí výlučne prostredníctvom dovozov.

13.	Z vyššie uvedeného vyplýva, že spoločnosť Jabil je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

THC

14.	Spoločnosť THC je holdingová spoločnosť založená podľa práva štátu Delaware a prostredníctvom svojej výlučne vlastnenej dcérskej spoločnosti Telmar Network Technology Inc., založenej podľa práva štátu Delaware so sídlom 901 Jupiter Road, Plano 75074, Texas, USA (ďalej len „Telmar“), poskytuje rad produktov a služieb OEMs, poskytovateľom služieb a podnikom zameriavajúcim sa na zákazníkov v telekomunikačnom sektore. Spoločnosť THC poskytuje prostredníctvom spoločností, nad ktorými vykonáva priamu a nepriamu kontrolu, služby EMS so zameraním na sektor telekomunikácií (okrem iného dodáva EMS poskytovateľom telekomunikačných služieb, OEMs a podnikom, ktorí budujú a prevádzkujú telekomunikačné siete), zabezpečuje širokú škálu dodávateľských služieb a podporných služieb siete, vrátane zabezpečovania opráv pre viacerých predajcov podľa špecifikácií OEM, náhradné diely, reverznej logistiky, likvidácie majetku a vývoja pôvodného produktu. 

15.	THC drží priamo alebo nepriamo obchodné podiely v spoločnostiach tvoriacich podnikateľskú skupinu Telmar Holdings I, Inc. 

16.	Spoločnosť THC nevykonáva kontrolu nad žiadnym subjektom so sídlom na území Slovenskej republiky a na území Slovenskej republiky pôsobí výlučne prostredníctvom dovozov.

17.	Z vyššie uvedeného vyplýva, že spoločnosť THC je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

II. Forma koncentrácie

18.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

19.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

20.	V predmetnom správnom konaní bola podnikateľom Jabil ako právny titul vzniku posudzovanej koncentrácie označená Zmluva.

21.	Z Oznámenia koncentrácie vyplýva, že podnikateľ Jabil na základe Zmluvy nadobudne 100%-ný obchodný podiel spoločnosti THC.

22.	Úrad po preskúmaní Oznámenia koncentrácie zistil, že podnikateľ Jabil nadobudnutím 100%-ného obchodného podielu spoločnosti THC získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa THC, a tým zároveň získa možnosť vykonávať rozhodujúci vplyv na činnosť podnikateľa THC. Týmto zároveň podnikateľ Jabil získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Telmar – prevádzkovanej spoločnosti podnikateľa THC, ktorá je v 100% vlastníctve spoločnosti THC. 

23.	Úrad dospel k záveru, že uzavretím Zmluvy zo dňa 24.08.2011  podnikateľ Jabil získa priamu výlučnú kontrolu nad podnikom podnikateľa THC, čím vznikne koncentrácia podľa § 9 ods. 1 písm. b) v spojení s § 9 ods. 4 písm. b) zákona.

III. Účastníci správneho konania a koncentrácie

24.	Podľa § 25 ods. 3 zákona účastníkom konania v prípade koncentrácie podľa   § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Jabil.

25.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

26.	S ohľadom na uvedené sú účastníkmi predmetnej koncentrácie podnikateľ Jabil, ako podnikateľ ktorý získa kontrolu nad podnikom podnikateľa THC, ako aj podnikateľ THC, nad ktorým sa kontrola získa.

IV. Koncentrácia podliehajúca kontrole úradu

27.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

28.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

29.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

30.	Vzhľadom na skutočnosť, že úrad posudzoval koncentráciu na základe Zmluvy a plánu zlúčenia zo dňa 24.08.2011, podľa § 10 ods. 1 zákona úrad berie do úvahy obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, t.j. rok 2010.

31.	Vychádzajúc z podkladov predložených v oznámení koncentrácie úrad zistil, že podnikateľ Jabil dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ THC dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

32.	Z vyššie uvedeného teda vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.

V. Relevantné trhy

33.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy: 

34.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

35.	Ako bolo uvedené v časti podnikatelia, predmet podnikania podnikateľa Jabil je celosvetovo zameraný na poskytovanie EMS pre OEMs podnikajúcich v širokej škále priemyselných odvetví vrátane automobilového priemyslu, počítačových technológií, ľahkého priemyslu, leteckého a kozmického priemyslu, telekomunikačného sektora, zdravotníctva a priemyselnej výroby.

36.	Podnikateľ Jabil ponúka podľa Oznámenia koncentrácie celý rad služieb a riešení vo všetkých fázach životného cyklu výrobku - od návrhu výrobku, výberu a obstarania komponentov, návrhu prototypov, zabezpečenia parametrov výrobku a výroby, výroby, montáže, testovania a analýzy chýb, logistiky a distribúcie až po súvisiace ponákupné služby, akými sú napríklad opravy.

37.	V súvislosti s počítačovými technológiami zahŕňajú produkty EMS podnikateľa Jabil konkrétne napríklad spotrebiteľské a firemné stolné počítače, strediskové a prenosné počítače, sieťovo pripojené pamäte, servery a pamäťové zdroje. V oblasti riešení pre priemyselné zariadenia sú to produkty/služby ako napríklad automatické meracie zariadenia, zariadenia na ovládanie klimatizácie, zariadenia na riadenie motorov a detektory teploty. 

38.	Ako bolo uvedené v časti podnikatelia, podnikateľ THC sa zameriava na poskytovanie EMS služieb pre OEMs so zameraním na sektor telekomunikácií. EMS služby podnikateľa THC zahŕňajú obstarávanie nových, použitých a/alebo zmodernizovaných hlasových, dátových a bezdrôtových telekomunikačných zariadení, obstarávanie súčiastok a opravu telekomunikačných zariadení. 

39.	Z podkladov a informácií predložených v Oznámení koncentrácie vyplýva, že podnikateľ THC prostredníctvom spoločností, nad ktorými vykonáva kontrolu dodáva nové a opotrebované telekomunikačné výrobky s osvedčením a pôsobí na trhu EMS ako špecializovaný predajca vybavenia na bezdrôtový, káblový a optický prenos, dátového vybavenia a podnikových zariadení. 

40.	Obaja účastníci koncentrácie sú podľa Oznámenia koncentrácie integrovanými poskytovateľmi EMS služieb do tej miery, že poskytujú celý rad služieb EMS, od návrhu produktu a testovania až po jeho výrobu, distribúciu a popredajné služby, akými sú opravy. Týmto sa účastníci koncentrácie podstatne nelíšia od väčšiny ich konkurentov, ktorí ponúkajú tiež širokú škálu služieb. 

41.	Z vyššie uvedeného vyplýva, že aktivity účastníkov koncentrácie sa prekrývajú v oblasti poskytovania EMS služieb.

42.	EMS zahŕňa podľa Oznámenia koncentrácie celý rad služieb týkajúcich sa výroby elektronických výrobkov. Uvedené je v súlade s rozhodovacou praxou Európskej komisie (ďalej len „EK“), ktorá definovala poskytovanie služieb EMS pre OEMs ako celý rad služieb týkajúcich sa výroby elektronických výrobkov pre OEMs, od návrhu výrobku, výberu a obstarania komponentov, návrhu prototypov, zabezpečenia produktu, výroby, zloženia, testovania a analýzy chýb, logistiky, distribúcie a popredajných služieb. 

43.	Služby EMS pre OEMs sú zabezpečované buď samotnými OEMs v rámci internej závodnej výroby alebo dodávané externými poskytovateľmi služieb EMS ako sú napríklad spoločnosti Jabil a THC pre OEMs.

44.	Vychádzajúc z Oznámenia koncentrácie, EK v doterajšej rozhodovacej praxi neuzavrela otázku, či sa má sektor EMS služieb členiť napríklad podľa priemyslu, pre ktorý sú služby dodávané, alebo podľa kategórie tovaru. Podľa účastníkov koncentrácie ďalšia segmentácia oblasti EMS služieb nie je nutná vzhľadom na to, že poskytovatelia EMS služieb môžu jednoducho (pokiaľ ide o čas a náklady) zmeniť výrobu z jedného druhu výrobku na iný, alebo začať vyrábať produkty pre iné odvetvia priemyslu, a to z dôvodu, že:

a)	zariadenia požívané pri poskytovaní služieb EMS nie sú zvyčajne určené na výrobu konkrétneho výrobku a
b)	príslušné výrobné postupy a využívané technické zručnosti sú veľmi podobné v prípade rôznych výrobkov EMS.

45.	V rozhodnutí č. COMP/M.5765 EK uviedla, že výrobné procesy zahŕňajúce EMS služby pre počítače  a ostatné elektronické výrobky sú podobné a že poskytovatelia EMS služieb vo všeobecnosti prechádzajú alebo majú výrobnú kapacitu prejsť na výrobu iných produktov, avšak prešetrovaním EK nedospela k jednoznačnému vymedzeniu tovarového relevantného trhu v oblasti poskytovania EMS služieb pre OEMs a predmetnú otázku nechala otvorenú.

46.	Účastníci koncentrácie v Oznámení koncentrácie navrhujú, aby tovarový relevantný trh zahŕňal EMS služby, ktoré sú poskytované tretími stranami pre OEMs, ako aj EMS služby zabezpečované interne / vo vlastnom závode samými OEMs. Hoci sa v posledných rokoch zvyšovala tendencia OEMs zadávať požiadavky na EMS služby externým dodávateľom, OEMs môžu podľa Oznámenia koncetrácie aj napriek tomu rýchlo a lacno zmeniť externe zabezpečované EMS služby naspäť na internú výrobu.

47.	EK vo svojej doterajšej rozhodovacej praxi vymedzila oblasť externého poskytovania EMS služieb pre OEMs ako samostatný tovarový relevantný trh, do ktorého nezačleňuje poskytovanie EMS služieb samými OEMs interne/vo vlastnom závode. Komisia však otázku presného vymedzenia relevantných tovarových trhov nechala otvorenú.

48.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch, úrad ponechal pre účely tohto rozhodnutia presnú definíciu tovarového relevantného trhu otvorenú. 

Priestorové relevantné trhy:

49.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

50.	Podľa Oznámenia koncentrácie je možné priestorový relevantný trh v oblasti poskytovania EMS služieb považovať za minimálne európsky resp. v rozsahu európskeho hospodárskeho priestoru (ďalej len „EHP“), a to vzhľadom na tieto dôvody: 

-	Zmluvy medzi poskytovateľmi EMS a OEMs sa uzatvárajú na celosvetovej úrovni;
-	OEM ako zákazníci považujú za dôležité, aby mali poskytovatelia EMS celosvetovú pôsobnosť, keďže poskytovatelia OEMs majú spravidla prevádzky v rôznych krajinách sveta a pri výbere dodávateľa preferujú dodávateľov, ktorí majú podobný geografický profil a dosah;
-	Prepravné náklady a clá v rámci sektoru EMS nepredstavujú významnú prekážku dovozu v rámci EHP. Dôvodom je štandardizovaná povaha tovarov (tvar, vyhotovenia) a ich skladnosť, ako aj spravidla štandardizované a dlhodobé zmluvy so spoločnosťami zabezpečujúcimi logistiku. Clá uplatňované štátmi vo vzťahu k tovarom vyrábaným v sektore EMS sú nízke, prípadne žiadne, osobitne to platí pri obchodoch v rámci voľného pohybu tovaru v rámci EÚ. Toto tvrdenie je podložené významnou mierou dovozu EMS produktov do EHP (až 15-20% z celkového množstva výrobkov EMS predávaných v rámci EHP); 
-	Z pohľadu externého poskytovateľa EMS, nariadenia a štandardy týkajúce sa výrobkov majú len malý vplyv na vlastnosti výrobku, keďže poskytovateľ sa musí v konečnom dôsledku pri výrobe riadiť pokynmi OEMs. Nariadenia a štandardy týkajúce výroby zohrávajú úlohu najmä pri dodaní hotových výrobkov OEMs a v konečnom dôsledku sú tieto jednotné v rámci EHP;
-	Neexistujú žiadne vnútroštátne ani regionálne prekážky vstupu.  

51.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie na relevantnom trhu v SR, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetný tovarový relevantný trh na území Slovenskej republiky.

VI. Dopad koncentrácie na hospodársku súťaž

52.	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. 

53.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

54.	Podľa podkladov a informácií uvedených v Oznámení koncentrácie hlavným dôvodom pre realizáciu posudzovanej koncentrácie je nadobudnutie schopnosti poskytovať konkurencieschopnejšie ponuky existujúcim zákazníkom, ako aj novým zákazníkom oboch účastníkov, a to najmä v telekomunikačnom sektore, a zamerať sa na popredajné služby. Telekomunikačný sektor sa podľa Oznámenia koncentrácie rozrastá na všetkých úrovniach a vykazuje pozitívne známky kontinuálneho rastu v strednobodom i dlhodobom horizonte, najmä v Severnej a Južnej Amerike, kde Cieľová spoločnosť predovšetkým pôsobí.   

55.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky v oblasti poskytovania EMS služieb k takým zmenám, ktoré by vytvárali alebo posilňovali dominantné postavenie podnikateľa Jabil, ktorého dôsledkom môžu byť významné prekážky efektívnej súťaže na relevantnom trhu.

56.	Podnikateľ Jabil spravidla vyrába tovary podľa [.......................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................] Obchodné tajomstvo podnikateľa Jabil – spôsob výroby a distribúcie podnikateľa Jabil

57.	Podnikateľ THC [........................................................................................... .............................................................................................................................................................................................................................................................................................................................................................................................................................................................................................................................................................................................................]Obchodné tajomstvo podnikateľa Jabil – údaje o odberateľoch podnikateľa THC

58.	Vzhľadom na to, že tak ako bolo uvedené vyššie, aktivity podnikateľov Jabil a THC sa na území Slovenskej republiky prekrývajú v oblasti poskytovania služieb EMS, úrad považuje posudzovanú koncentráciu za koncentráciu horizontálneho charakteru. 

59.	Pri posudzovaní dopadov predmetnej koncentrácie na hospodársku súťaž vo vymedzenej oblasti úrad zohľadnil štruktúru v tejto oblasti, intenzitu hospodárskej súťaže, bariéry vstupu a postavenie jednotlivých súťažiacich na konkrétnom trhu.  

Oblasť poskytovania služieb EMS 

60.	Účastníci koncentrácie v Oznámení koncentrácie uvádzajú, že vzhľadom na to, že žiaden z účastníkov nemá na území Slovenskej republiky žiadne činné prevádzky a ich obrat na slovenskom trhu pozostáva výhradne z dovozu, majú len obmedzené znalosti o veľkosti slovenského trhu EMS, subjektoch, ktoré na ňom pôsobia, či ich trhovom podiele na dovoznom trhu do SR. 

61.	S ohľadom na uvedené pri odbornom odhade trhových podielov účastníkov koncentrácie na daných trhoch účastník vychádzal z údajov, ktoré sú uvedené v štúdii „The Worldwide Electronics Manufacturing Services Market, New Venture Research Corp. 2010 edition“ prepočítaných pre územie Slovenskej republiky a predložil trhové podiely vo vzťahu k externému poskytovaniu EMS služieb.

62.	Účastníci koncentrácie vyčíslili celkovú veľkosť slovenského trhu v oblasti poskytovania EMS služieb za rok 2010 na 724 miliónov eur. Pri vyčíslovaní celkovej veľkosti trhu v oblasti EMS služieb vychádzali účastníci koncentrácie z vlastného kvalifikovaného odhadu a zo štúdie Celosvetový trh elektronických výrobných služieb 2010.

63.	Na základe údajov o obrate dosiahnutom v roku 2010 v predmetnej oblasti na území Slovenskej republiky dosiahol podnikateľ Jabil trhový podiel     [5-10%] a celosvetový podiel [0-5%] Obchodné tajomstvo podnikateľa Jabil a podnikateľ THC [0-5%] a zároveň celosvetový podiel [0-5%] Obchodné tajomstvo podnikateľa Jabil.

64.	Vychádzajúc z vyššie uvedeného podnikateľ Jabil dosiahne po uskutočnení predmetnej koncentrácie v oblasti poskytovania EMS služieb na území Slovenskej republiky trhový podiel vo výške [5-10%] Obchodné tajomstvo podnikateľa Jabil.

65.	Ako bolo vyššie uvedené, podnikatelia Jabil ani THC nemajú v Slovenskej republike žiadne výrobné závody a ani lokálne nevyrábajú žiaden tovar. Všetok obrat na slovenskom trhu realizujú prostredníctvom dovozu z prevádzok v iných krajinách, vrátane krajín mimo EÚ. 

66.	Účastník konania v doplnení Oznámenia koncentrácie doručenom úradu dňa 12.10.2011, zaevidovanom pod číslom 3919/2011 uvádza, že nižšie uvedené odhady podielov konkurentov pôsobiacich na slovenskom trhu účastníci vyčíslili na základe predpokladanej zhody podielov konkurentov na slovenskom trhu s ich zodpovedajúcimi podielmi na celosvetových trhoch. 

67.	Podľa podkladov a informácií predložených v Oznámení koncentrácie sa poskytovaním služieb EMS na území Slovenskej republiky zaoberá množstvo spoločností, pričom za hlavných konkurentov označili účastníci koncentrácie Enics Slovakia s.r.o. s odhadovaným trhovým podielom     [5-10%] Obchodné tajomstvo podnikateľa Jabil, Avex Telekom, s.r.o. s odhadovaným trhovým podielom [5-10%] Obchodné tajomstvo podnikateľa Jabil a Neways Slovakia, a.s. s odhadovým trhovým podielom [5-10%] Obchodné tajomstvo podnikateľa Jabil.

68.	Podľa Oznámenia koncentrácie predstavuje sektor EMS rýchlo rastúci a vysoko konkurenčný sektor. Externí poskytovatelia EMS ponúkajú homogénne výrobky a služby a obchodujú priamo s odberateľmi na celosvetovej úrovni, často bez akýchkoľvek sprostredkovateľov, akými sú distribútori a predajcovia a navzájom si konkurujú cenou a kvalitou (napr. spoľahlivosťou a popredajnými podpornými službami). Zákazníci sa vyznačujú malou alebo žiadnou vernosťou k značke, či preferenciou určitej značky dodávateľa EMS a náklady zákazníka na zmenu dodávateľa sú minimálne. Zákazníci oplývajú značnou vyjednávacou silou vo vzťahu k poskytovateľom EMS a zvyknú diverzifikovať dodávateľov EMS. 

69.	Typickými odberateľmi v segmente EMS sú veľkí OEMs, akými je Apple, Dell, Hewlett-Packard, Nokia a Sony. V jednotlivých krajinách je malá koncentrovanosť zákazníkov a to platí aj o SR. 

70.	Navyše OEMs obstarávajú výrobné služby v oblasti elektroniky najmä z vlastných zdrojov, ale aj od iných výrobcov originálnych zariadení a od ďalších externých poskytovateľov výrobných služieb v oblasti elektroniky, medzi ktorých patrí aj podnikateľ Jabil. Preto podľa Oznámenia koncentrácie na tomto trhu je charakteristické, že odberatelia externých poskytovateľov jednotlivých výrobných služieb v oblasti elektroniky predstavujú zároveň istý druh konkurencie. Na území SR pôsobí niekoľko hlavných OEMs ako je napr. spoločnosť Samsung, Siemens, Sony a Panasonic, ktorí operujú vlastné závody na výrobu elektroniky. Štát má vo všeobecnosti zanedbateľný podiel na odbyte v sektore EMS.

71.	 Z predložených podkladov a informácií vyplýva, že v oblasti poskytovania služieb EMS nepredstavujú náklady na efektívny vstup na trh významnú bariéru z finančného ani z časového hľadiska.

72.	Z Oznámenia koncentrácie ako aj z rozhodovacej praxe EK, vyplýva, že neexistujú žiadne významné právne ani regulačné bariéry vstupu na uvedené trhy a ani žiadne obmedzenia tvorené existenciou patentov, výrobno-technických a obchodných poznatkov a informácií. 

73.	Služby EMS sa vo všeobecnosti neposkytujú na základe dlhodobých alebo exkluzívnych zmlúv. Žiaden z účastníkov nemá v Slovenskej republike uzavretú žiadnu exkluzívnu alebo dlhodobú dodávateľskú či distribučnú zmluvu.

74.	Vychádzajúc z vyššie uvedeného úrad dospel k záveru, že posudzovaná koncentrácia významne nezasiahne do existujúcej trhovej štruktúry v  oblasti poskytovania služieb EMS na území Slovenskej republiky a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Predmetnou koncentráciou teda nedôjde v  oblasti poskytovania služieb EMS na území Slovenskej republiky k vytvoreniu alebo posilneniu dominantného postavenia podnikateľa Jabil, ktorého dôsledkom sú významné prekážky efektívnej hospodárskej súťaže na relevantnom trhu.

VII. Záver

75.	Úrad po preskúmaní a komplexnom vyhodnotení všetkých získaných podkladov a informácií vychádzajúc z uvedeného, najmä zo skutočnosti, že účastníci koncentrácie boli pred predmetnou koncentráciou a budú aj po jej uskutočnení naďalej vystavení podstatnej súťaži a vzhľadom na svoju ekonomickú silu sa nebudú môcť správať nezávisle, dospel k záveru, že predmetná koncentrácia nevytvára alebo neposilňuje dominantné postavenie účastníka predmetnej koncentrácie, ktorého dôsledkom sú významné prekážky efektívnej hospodárskej súťaže na vymedzenom trhu.

76.	Vzhľadom na uvedené úrad rozhodol podľa § 12 ods. 1 zákona. 

77.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

78.	V súlade s § 33 zákona úrad listom číslo 4471/PMÚ SR/2011 zo dňa 14.11.2011 vyzval účastníka správneho konania, t.j. podnikateľa Jabil pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

79.	Účastník správneho konania sa prostredníctvom splnomocnenej právnej zástupkyne k predmetnej výzve vyjadril úradu pred vydaním rozhodnutia listom zaevidovaným úradom pod číslom 4546/2011 dňa 18.11.2011, v ktorom berie na vedomie výsledky šetrenia vykonaného úradom v predmetnej veci tak, ako sú opísané v liste č. 4471/PMÚ SR/2011 s výnimkou formálnych úprav, ktoré boli v znení rozhodnutia zapracované a nepredkladá ďalšie návrhy na vykonanie dôkazov v predmetnej veci.  

80.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							       Mgr. Daniela Lukáčová

					                  	 riaditeľka odboru koncentrácií

Rozhodnutie sa doručuje:
Soňa Hekelová
advokát 
Squire Sanders s.r.o.
Zochova 5
81103 Bratislava